Amplissimi et ornatissimi domini oratores in presenciarum coram illustrissimo principe et domino nostro vice rege domino Stenoni Stwre ac incliti regni Swetie consiliariis constituti ex et pro parte illustrissimi principis vestri domini Yiwanni Wassliuesse, miseratione diuina superioris et inferioris Rudzssie domini. Et primo vbi dicitis, quod dominus Swanto Niclai iam mortuus est, qui literas principales et originales pacis ad lx annos sigillavit, et dominus Steno Stwre in eius locum in viceregem assumptus, quod ipse debet apponere sigillum suum et osculum crucis facere, vt pax illa ad annos prefatos in omnibus suis capitulis observetur. Ad illum articulum ita respondit dominus gubernator, quod pacem illam tenere et obseruare intendit ad annos in litera principali nominatos, et sigillum suum ad illam literam pacis appendere et osculum crusis facere, vt pax ipsa pro eo et omni populo regni Swetie obseruetur. Item promittit omnibus suis nobilibus capitaneis in Viborg et aliis locis in Fijnlandia constitutis cum omnibus eorum subditis stricte precipiendo mandare, vt durante tempore pacis non transgrediantur terminos et metas proprias, vt non intrent terras vel aquas magni ducis Mwscouie ad remetiendum vel faciendum suo populo et subditis aliqua mala, furta, spolia aut alia dampna. Et hoc idem faciat magnus dux Muscouie et eius capitanei circa suos subditos inhibendo eisdem, ne terras nostras aut aquas, quas nostri hactenus prescripserant, recoluerant et tenuerant, intrent ad faciendum dampna nostris, vt prefatur. Sed ex vtraque parte viuant vt in littera pacis latius continetur et habetur. Item promittit dominus Steno Stwre, regni Swetie vicerex et gubernator, archiepiscopus, episcopi et regni omnis consiliarii quod mittant suos viros et indubitatos procuratores et homines regni ad dietam in Sobolijn tenendam ad faciendum omnia illa, que sunt justicie et que de jure debentur super initis terrarum justiciam ministrare. Item promittit quod Ternwkaaw Kanwblaaw cum aliis vestris captiuis omnibus, qui a nostris detinentur, quantocius ad vestrum imperatorem libere dimittantur. Et eorum res bona ab eis oblata per nostros debent eisdem plene et integre restitui, dummodo Antheas Pitzokonaw, Petrus Erichsson, Swen Nilsson cum aliis nostris captiuis, quoniam a vestris detinentur, nobis restituantur eciam cum omnibus bonis suis et rebus ablatis, et (= vt) in littera pacis plenius continentur. Item promittit dominus vicerex dominus Steno Stwre, archiepiscopus, episcopi et omnes consiliarii scribere capitaneo in castro Viborg, vt ipse cum suis substitutis capitaneo magni ducis Muskouije in Kexholm et Neteborg debeant diligenter inquirere, perscrwtari et inuestigare de dampnis, iniuriis, spoliis et furtis hinc inde factis et iusticia mediante vnicuique quod suum est restitui facere et de dampnis et iniuriis illatis prout iusticia dictauerit satisfacere, precipere et mandare et super omnia nostris et vestris subditis districte precipere et mandare vt pacem datam inuiolabiliter obseruent. Item similiter per vos dominos oratores promissum est, vt ita cum illustri principe vestro magno duce Muscouie dummodo ordinetur, ne Rwteni in Norraboten circa Tornem tanta mala nostris hominibus in furtis, spoliis, rapinis, adulteriis, virginum defloracionibus et, quod deterius est, quia ecclesias spoliauervnt, vasa sacra cum sacramento eucaristie spoliauervnt et portauerunt in ludibrium nostre sacre re[li]gionis et contemptum christianitatis; et omnia ista facta per vestros homines post pacem factam et osculo crvcis firmatam et sigillatam. Item promissum est per vos dominos oratores, vt religiosus pater et dominus prior in monasterio Viborgensi debet reabere ablata per vestros homines et boiores, qui eum spoliauervnt anno clapso post pacem factam osculo crucis confirmatam in xxvij equis absque aliis rebus per vestros homines illi ablatis. Item dominus gubernator et regni consiliarii dabunt suas litteras ad capitaneum castri Viborgensis, vt, si ibi aliqui vestri captiui sunt detenti, consignentur absque omni impedimento vel alibi, vbi fuerint constituti. Amplissimi domini oratores isti sunt, qui crvcem osculaverunt, qui alios non inter fuervnt. Primo: Dominus Akoo Öriensson, capitaneus castri Tauasthws. Dominus Cristiernus Benchtsson nobilis miles. Dominus Görgius Niclaij, archidiaconus Strengnensis. Dominus Johannes Gudmundi Dominus Johannes Johannis proconsules Stockholmenses. Reuerendus dominus in Cristo pater et dominus dominus Mattias, miseracione diuina episcopus Strengnensis, fidem fecit pro omnibus aliis, qui presentes non fuerunt in concilio constituti, siue in Vesgocia, siue Osgocia aut Vplandia, spiritualibus quam temporalibus, ibidem habitantes, vt omnia iam dicta in congregacione et dicta cum oratoribus Rutenorum scripta sigillata osculo crvcis iurata firmiter obseruare et inuiolabiliter tenere debeant.